khistorydata/jeongjo-sjw-relations huggingface dataset:
정조 2년 · 목
領議政金尙喆啓言。御營大將張志恒。三載訓局。肥己營私。不啻狼藉。負國家誠大矣。一時薄竄。何足以贖其罪。而曾未幾何。旋蒙宥釋。未赴南閫。復畀戎權。聖意雖出於曲保。久致物情之拂鬱。而雖以辭章見之。不惟不能自訟。乃反盛氣噴薄。遊辭分疏。及夫兩御史疏出後。前後欺罔之罪。益復難掩。而其所辜犯之狀。聖明曾已俯悉。則猶欲欺瞞。有若無罪者然。其所用意。良亦痛矣。請御營大將張志恒削去仕板。門外黜送。從之。
정조 2년 · 강
陵幸時。命宿所設布帳。置之。
정조 2년 · 목
兵曹判書李徽之啓言。在前　陵幸時。非宿所設布帳。不爲磨鍊矣。今番　明陵　昭寧園。依例勿爲磨鍊。而高陽郡宿所。則何以爲之。敎以。置之。又啓言　陵幸回鑾後。隨駕軍兵犒饋。何以擧行乎。敎以。乾犒饋爲之。
정조 2년 · 강
命京外動駕。何營隨駕留都。兵曹草記擧行。
정조 2년 · 목
敎曰。軍無常形。惟在一時便宜。況隨駕留都。最是戎事之重大者。則自下預爲先定。事甚不可。此後京外動駕。何營隨駕。何營留都。自兵曹草記稟旨擧行。
정조 2년 · 강
命動駕時。攔後軍。三軍門精抄定送。
정조 2년 · 목
領議政金尙喆啓言。動駕時攔後軍。卽宿衛所所管。而宿衛所。旣與禁營名號各異。何可使禁營軍卒。獨當擧行乎。此後則自三軍門。各一百五十名精抄定送之意。請定式施行。從之。
정조 2년 · 강
命今十九日行幸時。　順懷墓展拜。勿爲磨鍊。
정조 2년 · 목
禮曹判書金華鎭啓言。今月十九日行幸時。　明陵親祭磨鍊。而　敬陵　昌陵　翼陵　弘陵　順懷墓。一體攝行祭後。展謁於　敬陵　翼陵。而順懷墓展拜。或有不行之例。二十日　昭寧園亦以親祭磨鍊。　綏吉園當有攝行祭。而展拜之節。何以爲之乎。從之。敎以。　順懷墓展拜。勿爲磨鍊。
정조 2년 · 강
命經宿行幸時。告　廟望祭兼告。
정조 2년 · 목
禮曹判書金華鎭啓言。經宿行幸時。告　宗廟祭。例以前二日。遣大臣設行。而望祭在近。何以爲之。敎以。望祭兼告可也。
정조 2년 · 강
重推刑曹判書鄭光漢。拿處郎廳李義和。
정조 2년 · 목
敎曰。刑曹判書鄭光漢從重推考。決等文書勿施。領議政金尙喆啓言。以秋曹決等事。昨有令政院下問之敎。而該曹郎廳之强其不知。漫漶爲對。誠極寒心。請當該郎廳先汰後拿。敎以。拿處。
정조 2년 · 강
重推訓鍊大將具善復。
정조 2년 · 목
承旨李義翊啓言。近日訓鍊都監。多有擧行之事。而待令書吏。以新差之不識頭緖者定送。凡於擧行。每致錯誤。請訓鍊大將具善復從重推考。從之。
정조 2년 · 강
校理嚴思晩陳啓。請罪人範聖更鞫正法。賜批。
정조 2년 · 목
陳啓以爲。今番鞫獄。範聖實爲肯綮。諸賊之凶言悖說。無不參涉。若淵疏末。五條凶言。渠旣做出。揆以王法。此固難貰。且誣人反坐。明有其律。豈有一分倖逭之理哉。臣謂罪人範聖。更加嚴鞫。夬正王法。斷不可已也。批以。酌處豈無意也。
정조 2년 · 목
領議政金尙喆啓言。頃以關東營裨之橫斂漁稅事。行査本道。前後營裨俱已勘處。而前道臣則至被三等之律。時道臣則尙無論責之擧。營裨所犯。雖有差等。朝家刑政。不宜斑駁。江原監司李享逵罷職。似不可已矣。敎以。所奏誠然。而此時本道數遞。亦屬可悶。姑先從重推考。
정조 2년 · 강
以李國賢爲御營大將。金孝大爲總戎使。竝備薦也。
정조 2년 · 목
敎曰。旣問大臣。總戎使李國賢爲御營大將。卽爲牌招。傳授命召。
정조 2년 · 강
以洪復浩爲陽城懸監。口傳也。
정조 2년 · 강
大提學徐命膺三疏辭職。賜批。
정조 2년 · 목
批以。相持旣久。念卿妨務。文衡之任。今姑許遽焉。
정조 2년 · 강
副敎理李謙彬陳疏乞郡。批下該曹稟處。
정조 2년 · 강
行翰林召試科次于誠正閣。
정조 2년 · 목
予曰。領議政兵曹判書訓鍊大將入侍。○予命副校理嚴思晩。讀券坼榜訖。予曰。鄭東浚被抄於翰林。文亦善作。甚奇特矣。予曰。廳注書鄭東浚使之入侍。命東浚讀被選試券。予曰。文亦善作。誠奇特矣。命兵判將臣進前。李徽之曰。今番　陵幸時。訓局步軍。以幾哨磨鍊。而挾輦軍。以四百名磨鍊乎。予曰。挾輦軍三百名。倭槍手一百名磨鍊。以餘軍二百名。量宜替運。徽之曰。前排以幾雙磨鍊乎。予曰。二十雙磨鍊。徽之曰。訓局馬軍。以幾哨磨鍊。而禁御兩營隨駕軍兵。亦以幾哨磨鍊乎。予曰。訓局則步軍八哨。馬軍三哨。禁御兩營則步軍二哨。騎士二番磨鍊。徽之曰。禁軍以幾番磨鍊乎。予曰。以三番磨鍊。徽之曰。閉門前若値日暮。則懸燈先爲擧行乎。從之。
정조 2년 · 목
敎曰。翰林被抄人李信祜。口傳付職。牌招入直。
정조 2년 · 강
命訓御兩校。決棍汰去。
정조 2년 · 목
敎曰。所當回示。而勞軍可悶。明日且値陳賀。訓將旣兼御將。訓御兩校參酌。令訓將決棍三十度後。汰去放送。
정조 2년 · 강
判下兵曹。幸行時軍兵磨鍊草記。
정조 2년 · 목
因該曹草記。敎以三營隨駕。三營餘軍。屬之留都營。使之留陣。
정조 2년 · 강
有政。吏曹判書金鍾秀進。
정조 2년 · 목
以李明中爲廣州府尹。金魯鎭爲大司憲。李致中爲大司諫。李鼎揆爲校理。尹東晢爲安岳郡守。宋繼相爲堤川縣監。
정조 2년 · 강
命時囚李端會等。公罪勘放。催促還官。
정조 2년 · 목
義禁府啓言。利川縣監李端會。驪州牧使李文源。陰竹縣監李普膽。砥平縣監韓大裕。楊根縣監金載華。果川縣監吳泰讓。積城縣監李義逸。衿川縣監曺允亨。交河郡守李敏輔等。還穀加分事。因京畿監司狀啓。令該府拿問口招矣。李端會等原情以爲。昨年還穀。因朝令三分一代捧。而代捧雜穀。則還作本色次。盡數分給。以其餘數。半留半分。妄襲流來之邑例。自歸於犯分之科。遲晩納供。李又源議處。李端會李普瞻韓大裕金載華吳泰讓李義逸曺允亨李敏輔等。請竝刑推得情。敎以。還谷分留。法意甚嚴。無朝令擅分。自有當律。況於昨年申禁之後。到今更犯者。卽是故犯也。其所勘斷。不可尋常。而至於今番畿邑十守令事。則觀於道啓。參以原辭。不無公罪私罪之別。召問道伯者此也。大抵諸守令事。矇然則矇然。而究厥本事。非渠創爲。亦非無所據而然也。昨年代捧時。朝家旣令待秋還作本色。則守令之盡分代穀於今年者。不是異事。所可罪者。以其又取餘存之數。而行半分之法也。然而旣曰本邑謬例。則又不可直歸於擅分之科。揆以法理。容或可恕。是乃都會官之據理執論。本道臣之隨實狀間。飭敎之下。烏可已乎。見今陵幸在近。秋事方殷。此時畿民迎送之弊。不可不恤。且諸守令之以今分留之數。據實枚報於都會官者。亦可見以渠輩所爲。爲應行之事。而不知其爲加分也。昨年加分守令處分。旣有此等區別。則朝家刑政。宜無異同。時囚罪人李端會等。則皆令今日內。公罪勘處放送後草記。敎曰。畿邑諸守令。旣命公罪勘處放送。蓋爲民事也。此時畿甸。豈容曠官。其令吏曹。待明朝催促還官。
정조 2년 · 강
金吾。以大逆不道罪人★(金+奕)應坐諸人島配啓。
정조 2년 · 목
義禁府啓言。卽見洪忠監司牒報及成册。則大逆不道罪人。★(金+奕)應坐諸人。査出以來矣。妻順丁靈巖郡楸子島爲婢。妾千愛羅州牧黑山島爲婢。女甲順大靜縣爲婢。子甲乭年七。依律免絞。旌義縣爲奴。竝令刑曹。押送于各其配所。子昌甲捉囚結城縣云。請發遣府都事。與地方官眼同。依律處絞。允之。
정조 2년 · 강
御仁政殿。受賀頒敎。
정조 2년 · 목
具遠遊冠絳紗袍。乘與出仁化門。詣仁政殿降輿殿座。文武百官就位行禮。宣敎官副應敎沈念祖讀敎文。宣箋官修撰鄭志儉讀箋文。文武百官行禮如儀訖。禮畢敎曰。鹵簿使推考。東西班三司諸臣一竝推考。東西押班監察拿處。乘輿入仁化門還內。○頒敎文曰。春秋揭無將之誅。大義斯炳。虞書著怙終之典。聖人豈欺。肆當三凶之鋤治。爰擧多方之播告。嗟。向來編明義之命。卽王者期無刑之仁。始終脈絡之細論。照魑魅於禹鼎。原續眞諺之俱備。象布懸於周和。反側自安。予雖施解綱之政。秉彝同得。人孰無寢皮之心。不科一種假息之徒。敢生二篇漫漶之計。逆賊量海。狐狸面目。鬼蜮肺肝。機關包藏。久誤湖右之風俗。斗筲乍狹。厚欺都下之聽聞。矧以禧能之親屬。兼作龜翼之血黨。凡凶國禍家之議。靡不主張。若詬天罵日之疏。率皆代草。雖當群凶覆巢之後。猶起斷蛇逞毒之思。輸情伏辜之凶。謂以冤枉。樹綱昭紀之策。指爲假虛。反形已具於籍兵。是誠相範之傳神傳法。禍機潛挑於挾劍。汝亦龍輝之無父無君。篋妖孼之書封。敢曰某氏。粧巨逆之簡札。抑又何心。乃若後翼。本以狼狼之流。且有狐媚之行。鄕曲慣武斷之習。視國如無。黨窩懷卵育之恩。爲賊效死。丐疏文而投匭。已露谷永附莾之奸。草供辭面藏笥。自知郗超黨桓之罪。至於★(金+奕)。葭莩小醜。締結元凶。綢繆四字之凶言。參翼爰而無錯。約束兩塗之秘計。曁量供而相符。綱常未頹。雖聞此而尙痛。鬼神旁布。欲特是而安歸。竟因乾道之甚昭。遂致逆節之自綻。藩鎭封啓。始也枝葉之離披。帳殿訊囚。終焉本根之呈露。鴞腸獍肚。盡吐平問之時。亂領妖腰急伏常刑之典。旣洩神人之憤。寧靳曠蕩之恩。於戲。禍福無不自求。各懋乃安分之道。霜露罔非至敎。咸囿予廣仁之治。故玆敎示。想宜知悉。大提學徐命膺製。
정조 2년 · 강
召見承旨洪國榮于誠正閱。
정조 2년 · 목
國榮曰。今日陳賀。只以頒敎擧行矣。予曰。敎典甚頻數故。今番則不添赦句矣。國榮曰。古人以數赦爲人君之戒。今番之不爲頒赦。允合古人之戒矣。予曰。赦典旣以頻數不頒。則科擧之頻數。又甚於赦。雖欲合設。事涉苟且。若無各設。則科擧之頻數。決非美事。今番討逆科。將欲停止矣。國榮曰。聖敎誠好矣。
정조 2년 · 강
領議政金尙喆。左議政徐命善。右議政鄭弘淳聯箚自引。賜批。
정조 2년 · 목
聯箚略曰。俄者賀禮。雖已告畢。仙仗未及還內。而東西末班。遽先散出。以致朝儀之失措。至有臺監拿處之命。臣等忝居董率之地。不能檢飭。無所逃罪。玆敢聯陳短箚。乞降威譴。批以。文武三品以下班之不俟還內。先自退出。致使朝儀。乖整假之容。押班臺監之處分。烏可已乎。至若卿等。以進呈表裏事。元不班退。何辭巽之有哉。卿等安心勿復控辭焉。仍命遣史官傳諭于時任大臣。
정조 2년 · 강
命宣傳官趙雲履決棍。
정조 2년 · 목
敎曰。標信宣傳官趙雲履。令宿衛所決棍。又敎曰。宣傳官參下外。宣薦參下武弁有實職人。卽令待令。又敎曰。宣薦參下人。明日待令。
정조 2년 · 목
禮曹。以討逆慶科。何年例擧行啓稟。敎以。科擧之頻數。甚非美事。今番則設科一節安徐。
정조 2년 · 강
命幸行經宿時。開閉門吹打稟旨。宣傳官擧行。
정조 2년 · 목
禮曹啓言。在前　陵幸經宿時。開閉門吹打挾輦將稟旨。訓局敎鍊官擧行矣。今番旣以兼內吹。屬之宣傳官。請宣傳官稟旨擧行。允之。敎以宿衛所稟旨。宣傳官擧行。
정조 2년 · 강
金吾。以時囚金載華等照律贖放啓。
정조 2년 · 목
義禁府啓言。時囚罪人金載華吳泰讓李義逸曺允亨李敏輔李端會李文源李普瞻韓大裕等。以公律各杖八十收贖放送。
정조 2년 · 강
左右捕廳。以罪人丁男高老味。今已捉來啓。
정조 2년 · 강
遣承旨。詣　文廟奉審摘奸。
정조 2년 · 강
命御將。兵判行操日。該將左右陪扈永革。
정조 2년 · 목
敎曰。御營之駕前別抄。兵曹之駕後禁軍。卽是侍衛軍兵也。本營習操。各隨本伍參操。無所不可。而至於御將。兵判行操日。該將所騎之左右札駐陪扈。擬若動駕時左右列者。極爲泛濫。此後斯速永革。
정조 2년 · 목
予曰。釋奠祭祭報府入之。予曰。昨日待令宣薦參下人武弁。皆待令乎。國榮曰。皆待令矣。予曰。注書出去。竝召入。武兼部將守門將參軍二十二人立於階下。命次第進前。予詢職姓名世閥講謝能否。予曰。近來武弁。非但無膂力。殘劣特甚。如此而有何緩急可恃者乎。良可塞心。國榮曰。名以武弁者。體小力弱。不善弓馬。不知兵法。實無可恃者。誠非細憂矣。予曰。卿言是矣。予曰。觀此狀啓。嶺南又未免凶歉。嶺民荐遭飢饉。必不免顚連之患。此將何爲。國榮曰。嶺南今又失稔。則實無救濟之道矣。予曰。昨見全伯狀啓乎。國榮曰。見之矣。予曰。三邊一守令事。誠是變怪矣。國榮曰。渠輩若有一分嚴畏之心。則身爲守宰。交通逆屬乎。決不可尋常處之矣。予曰。罪人旣皆處分。推鞫徹罷事分付。
정조 2년 · 강
御熙政堂行晝講。知事金鍾秀。特進官李普行。侍讀官嚴思晩。檢討官鄭志儉。參贊官李義翊。記事官鄭東浚金勉柱李信祜。宗臣河恩君珖。武臣副護軍吳載徽。
정조 2년 · 목
講論語。○鍾秀曰。以今番獄事言之。尙多漏網之歎。此殿下剛斷不足而然也。且近來公車無謇諤之疏。筵席無鯁直之臣。若如此不已。則雖罷官可也。誠非細慮矣。予曰。卿言果然矣。近來臺諫。猶不及數年前臺諫。言路之塞。已無可論。而以昨日事言之。被推之臺。不爲避嫌而行公。此亦三百年所無之事。竝與臺體而懷之。良欲無言矣。
정조 2년 · 강
命故贊成洪淑諡號。以政册所載三望書入。
정조 2년 · 목
知事金鍾秀啓言。故贊成洪淑。卽忠正公翼漢高祖也。壬子年議諡。莊僖受點。而姑未宣誥矣。　王大妃殿上號時。旣用此二字。以近例言之。似當改諡故。臣頃以此仰達。則有伊時諡號望單入之之命矣。退考文跡。則諡號三望。見載於政事册中。而伊時望單。則頃年本曹文書。一竝見失於偸兒之時。亦入其中。何以爲之。敎以。以政事册所載三望。書于望單以入。
정조 2년 · 강
命海西狀請施行事回諭。
정조 2년 · 목
因黃海監司徐有寧狀啓。敎以何待回啓。依狀請施行事。卽爲回諭。
정조 2년 · 목
因訓鍊都監操鍊單子。敎以。依所啓施行。而宿衛團束之時。事體重大。況今番逆獄後。筵敎何如。則泛循前例。乃以入直軍兵直請出用者。殊欠商量。且闕門未開之前。當爲開操。而今以待令箭出用爲言。則宿衛所令箭。當於開門後擧行矣。然則勢似不及於曉頭習陣。此亦未妥者。此後凡係宿衛軍兵各營習陣。不得出用之意。永爲定式。至於訓將入軍門時。淸道節次。日昨申飭之後。何以爲之與否。意欲摘奸矣。此近罔民。如是下敎。今後習操時班次名數。一依情道圖形擧行。坐馬後坐纛外。雖有一校之騎馬者。當以違法論。以此知悉。留陣時。卽是陣中與前後廂有異。亦依習陣例爲之。大抵軍門體統自別。則雖於主將之前。爲校爲卒者。凡有詢問。不敢一毫欺隱。甘自歸於懸首豹尾之律。況於御前詢問。餙辭仰對者乎。此無他。掩覆之兆朕。始於春間回軍之時。將旣然矣。何責不敎之校卒。而然猶抛置。實有難言之弊。今此按法整謬之擧。烏可已乎。諄諄下敎者。良以此也。至若動駕時。訓將前將校巡牢。其在聳觀瞻重侍衛之道。不可太略。此則元外加數排立宜當。
정조 2년 · 강
命訓鍊都監習陣停止。訓將明日入侍。
정조 2년 · 목
敎曰。泠雨如此。敎坊泥濘可知。訓鍊都監習陣停止。又敎曰。有下敎事。訓將明日午後入侍。
정조 2년 · 강
勘放時囚閔惠洙。
정조 2년 · 목
義禁府啓言。時囚閔惠洙。照律杖八十收贖。奪告身三等私罪施行。允之。
정조 2년 · 목
國榮曰。今番殿試時布帳。依頃日謁　聖時例爲之乎。予曰。今番則儒生極小。布帳不必廣設。布帳排設基址。當下敎分付。待傳敎擧行。予曰。武科當日內。似難畢試矣。國榮曰。射蒭則當日內不可爲矣。予曰。泠雨達宵連注。年事尤無可望。大可憂悶也。國榮曰。民事可謂罔涯矣。
정조 2년 · 강
命環衛軍置之。布帳北抵馬路。南抵春雲門。
정조 2년 · 목
宿衛所。以明日春塘臺殿座時。環衛軍兵何以爲之啓稟。敎以環衛軍置之。只以槍劍軍環衛宜矣。敎曰。與謁　聖有異。左右布帳。北則自臺上抵馬路越邊。南則自臺上抵春雲門東邊而止事分付。又敎曰。攔後軍八十名擧行。
정조 2년 · 강
御誠正閣行晝講。知事鄭光漢。特進官金熤。參贊官申應顯。侍讀官沈念祖。檢討官鄭志儉。記事官鄭東浚金勉柱李信祜。宗臣河恩君珖。武臣副護軍吳載徽。
정조 2년 · 목
講論語。○念祖曰。臣等於頃者賀班。三司推考之命。有不勝惶悚。而臺臣之不爲避嫌。臣等不能相規。矇然隨參於是日合啓。臣等處義。固甚顚錯。而臺臣之其日不避。遁例連啓。昨始來避。今又陳疏。大失臺體。請從重推考。予曰依啓。
정조 2년 · 강
命直赴出身明日射蒭時。騎馬依例給之。
정조 2년 · 목
敎曰。今番直赴出身。皆是遐方武士。明日射蒭時所騎馬。依昨年例。令軍門給之事分付。
정조 2년 · 강
陵幸時。命各道道臣勿爲境上待候。依例發巡。
정조 2년 · 목
敎曰。今番　陵幸時。各道道臣勿爲境上待候。秋巡依例發巡事。卽爲下諭于各道道臣處。
정조 2년 · 강
給南陽府渰戶恤典。
정조 2년 · 목
京畿監司鄭尙淳。以南陽府幼學韓德逵等渰戶死馳啓。敎以令本道恤典擧行。
정조 2년 · 목
予曰。近日臺諫所失大矣。昨日備忘已言之。而龜柱之罪。尙浮於鄭妻。而旣已合辭論啓。則只擧一事論斷。殊涉不公。臺體亦不誠實矣。國榮曰。量翼★(金+奕)三賊出後。究其窩窟。則是龜柱也。備忘中畏縮勢㷔之敎。則似甚過當矣。予曰。今日推鞫。臺諫無進去之人。何以爲之乎。國榮曰。旣無臺諫。則似不得擧行矣。
정조 2년 · 강
命親臨觀武才時。除初試人。應射次第許赴。
정조 2년 · 목
敎曰。親臨觀武才時。除初試人員。應射次第。宿衛大將。次兵曹判書。次各營大將。次中官。次別軍職。次內乘。次宣傳官。次五衛將。次都摠府郞廳。次掖庭署司謁司鑰。次宿衛所所管挾輦把摠哨官槍劍把摠哨官。本所敎鍊官旗牌官別軍官奉旨傳令武士待令騎士攔後次知及內廵三軍門將校駕前別抄駕後禁軍御前前排次知敎鍊官。次宿衛所兵曹各軍門御前招搖旗次知敎鍊官。次事知兼司僕。次扈衛別將。次禁軍別將及番將。次各軍門中軍別將局別將千摠騎士將把摠哨官。次兵曹堂上軍官敎鍊官。次各軍門知彀官敎鍊官旗牌官。次蛟龍旗標旗及纛奉持人等。先試柳葉箭。其餘片箭六兩騎蒭馬上月刀鞭蒭騎槍交戰鳥銃各技。竝依宿衛所及兵曹規矩單子。啓下各其所屬處。從自願擧案。命官所各項試取人中。馬上月刀馬上才騎槍交戰等技入格人。帳前待令。奉持人下許試。又敎曰。觀武才親臨帳前試才時。應試第次。宿衛所所管武藝別監御前前排軍槍劍軍本所軍兵。皆令帳前待令。皆依點下規矩。射放及技藝應試。次挾輦軍。旣以數多命官先試鳥銃。只以自願技藝應試次帳前待令。又敎曰。觀武才時。宗臣文臣帿箭試取。武士畢試後。依例擧行。靑龍偃月刀能擧人。各廳武臣及兵曹各軍門武士中。預爲抄啓。亦令依例試取。又敎曰。第次不無錯雜。一依所下備忘。預爲知委各該軍門。俾無混淆之弊。亦令嚴飭差備官。約束擧行。此後訓鍊院堂郞。亦爲待令。試院諸事。眼同檢察之意分付。因爲定式施行。
정조 2년 · 강
點下慕華館觀武才命官殿試時規矩。
정조 2년 · 목
敎曰。明日慕華館武才命官殿試時。除初試武士中。武臣兼宣傳官部將守門將醫官忠義內弓人內矢人左右捕廳出使軍官武臣堂上嘉善以上。訓鍊院差備官。一二所初試入格武士。兵曹五軍門射才初試入格武士。各軍門戊申出征及偵探軍士。除初試之類。柳葉箭片箭騎蒭六兩等射各技。爲先試取。又敎曰。明日慕華館命官殿試時。挾輦軍鳥銃爲先試取。柳葉箭片箭騎蒭。或有願射者。一體試取。技藝則待下敎試取。內吹及各營兼內吹御前招搖旗奉持軍近仗軍士各軍門戊申出征偵探軍兵等。除初試之類。鳥銃柳葉箭片箭騎蒭六兩及技藝。從自願亦爲先令試取。敎曰。明日慕華館命官殿試時。兵曹各軍門初試試取入格京鄕步軍等。鳥銃柳葉箭六兩及技藝。先爲試取。又敎曰。明日慕華館命官殿試時。扈衛軍官及本廳軍兵初試入格人。爲先試取。
정조 2년 · 목
因行元違召罷職傳旨。敎以。改差前望單子入之。
정조 2년 · 강
命今二十二日誕日陳賀置之。
정조 2년 · 목
禮曹啓言。今九月二十二日大殿誕日陳賀。國忌齋戒相値。請二十四日退定。敎以。置之。
정조 2년 · 강
知事李重祜上疏自引。仍辭職。賜批。
정조 2년 · 목
疏略曰。臣知識昏憒。精力不逮。政注多舛。醜拙畢露。大僚筵奏。亦見其過加原恕。一時譴罰。不足以少贖萬一。今何敢以末勘。重自陷於無忌憚之科哉。顧今新銜。雖係漫職。無以唐突秪承。乞降威罰。批以。卿其勿辭行公。
정조 2년 · 강
副司直姜游疏陳四目救弊。賜批。
정조 2년 · 목
疏略曰。伏念向來朝參。誕數十行之大誥。爰有四目之條列。而命有懷者。各得以自陳。嗚呼。大誥中。制民產成人材裕財用三者。若言其要。則惟在殿下躬行節約。漸民以仁。磨民以義。使民風移而俗易。克祛其浮靡之習。然後可以國泰民安。則聖諭中漸磨成就。期有實效者。已得其要。而至減宂食。又得裕財之要道。非臣之所可容易說到。而江都則連年築城。而都城城堞。恬不爲意。南漢則計年儲穀。而都城軍餉。全無餘蓄。然此非持久可守之地。以臣計之。莫如專意於都城。又莫如預講守城之策。多儲軍餉之米。臣請先言守城之道。次言儲穀之道。或曰。我東人心。不可與守城。而苟使城堅而糧積。人皆知守城必生。去城必死。則雖使胡越同城。亦當一心。而況 列聖朝深仁厚澤。浹於都民之心乎。特患軍餉之無儲耳。守城之道。惟在於儲糧。則軍餉乃戎政之先務。如欲以人稱粟。則軍兵常料外。雖儲十萬石。僅爲八萬人三月之食。都城之人。不特止於八萬人。則十萬石猶有不足之慮。那移於江都南漢各道。以充十萬石。而實有零碎之歎。何幸我殿下修明舊典。各宮房折受之還納者。其數不少云。臣以爲。還納結數。則歸之五軍門。以充十萬石。然後還付之度支。以補經用。著爲定式。何憂儲穀之道乎。臣請且陳習操之說。內而各軍門之每月例習。外而諸各道之春秋合操。一依定制。顧無可仰勉。而惟是鄕軍之弊。猶有可陳者。夫軍兵之弊。非但其勞也。以其習操時許多浮費也。古者兵寓於農。非人人皆兵也。特同井之內。各自出力。以助軍兵。而我東。則閑遊者。巧作名色。規避軍役。不肯爲軍兵。故當其習操。浮費許多。而無人相助。其何望緩急之得力哉。春則使各邑。待監兵營行關。與營校眼同。各自操鍊於本邑。秋則節度使合操。則雖不春秋合操。而可以鍊兵。亦可以除一番遠地往來之費也。習操時例有犒饋。又有試射賞格。法非不美。而反爲軍弊。臣以爲。每人春秋犒饋合米一斗。竝賞格所入者。皆以米劃給。當軍兵之赴操也。自各其邑。先爲出給。則可助往來之費。亦無罷操後遲滯之弊矣。至於所用之財力。誠無出處。惟是傳敎中。汰宂兵。可以裕財用矣。統禦守摠等事。改之亦可也。置之亦可也。而都城以革固之策。則豈可不卑爲之所乎。臣不以出位爲嫌。敢此陳之。伏乞裁處。批以。疏辭下廟堂稟處。
정조 2년 · 강
校理李鼎揆上疏辭職仍懲討。賜批。
정조 2년 · 목
疏略曰。玉署華貫。是何等重選。而如臣之空疏踰劣。實是千不近而萬不當焉。乞賜鐫斥。以重公選。噫嘻。痛矣。亂臣賊子。何代無之。而豈有如近年諸賊之窮凶極惡乎。伏念殿下於治逆之道。以仁掩義。以私蔽公。臣竊悶之憂之。根柢未拔。窩窟未破。而徒黨寔繁。致有昨秋之變。今年之逆。噫嘻。痛矣。能賊之詬天。志恒之跋扈。竊以爲。殿下不嚴於懲討。而有似馴致之也。伏乞亟揮乾斷。以絕亂逆之源。批以。所陳當留意。爾其勿辭察職。
정조 2년 · 강
召見北兵使李明運于誠正閣。
정조 2년 · 목
予曰。此是關防重地。卿下去後。竭力爲之。毋負朝家寄付之意。
정조 2년 · 목
敎曰。一司雖不備。開坐事分付。又敎曰。初則抵賴。今始承款。尤甚凶獰。且逆宦國來。昨年罪斃之後。志恒又必問信於渠之謫所。此一款。亦爲加刑推問。
정조 2년 · 목
予曰。昨見問安使狀啓。則有皇筆賜給之事。謝恩使當從速入送矣。國榮曰。此是格外之賜。不可無謝恩矣。予曰。式表東藩出來時。有謝恩使乎。國榮曰。未知其時使行之有無。而似有之矣。予曰。若送使。則上使誰可爲之。國榮曰。今番宗班中當擇送矣。予曰。見大臣後當議定。領左相入侍事。遣史官傳諭。予曰。再明日。則 先王朝誕日。而制畢後初也。明日 璿源殿將行茶禮。大臣及都尉。許令入參好矣。國榮曰。若令入參。則於情禮似無妨矣。
정조 2년 · 강
命再明日 璿源殿茶禮時。時原任大臣諸都尉入參。
정조 2년 · 목
敎曰。再明卽 英考誕辰。而制畢後初也。顧予小子之懷。當復如何。再明日 璿源殿茶禮時。時原任大臣諸都尉。其令入參。非徒古有例焉。況今日大臣。皆從前獻賀進觴之人。使之入瞻 晬容。少伸餘哀焉。
정조 2년 · 강
遞承旨李義翊申應顯。
정조 2년 · 목
敎曰。科試事體。何等至嚴。若非親臨。雖殿試。備臺監然後。始爲設場。所以重其事也。今日殿試時。無臺監設場。已是大做錯。而且於試事。亦多不察。有難一一煩敎。其在紀綱。不可無警。試所進去承旨李義翊遞差。又敎曰。凡有失錯。輒入待罪者。果幾遭矣。每每曲恕。亦可謂迄可休矣。至於今日事。不但煩稟之爲可駭。有前例之事。謂之無前例。該官員之事。問於他官員。外此俄者種種做錯。不必索言。然不可一味無警。而又下物待罪之命。當該承旨申應顯遞差。
정조 2년 · 강
命慕華館觀武才殿試開場。
정조 2년 · 목
政院。以慕華館觀武才殿試時。持平柳誼牌招。諫院變通啓稟。允之。敎以。雖有一司。仍爲開場。
정조 2년 · 강
召見領相金尙喆。左相徐命善于誠正閣。
정조 2년 · 목
予曰。今番使行。皇恩鄭重。至於從人之賞賜。前所未有。而親書以送。亦是異數矣。謝恩使不可不入送矣。尙喆曰。謝恩使不可不差出。冬至使前入送宜矣。予曰。好矣。予曰。再明卽 眞殿誕辰。而卿等俱是進觴獻賀之臣也。再明茶禮。卿等亦入參好矣。尙喆曰。聖恩至此。益切感慕之忱矣。
정조 2년 · 강
命謝恩使。今日政差出。
정조 2년 · 목
領議政金尙喆啓言。瀋陽問安使先來旣到。謝恩使勢當入送。而行期甚迫。請今日政差出。從之。
정조 2년 · 강
命嶺南軍布代捧回啓。
정조 2년 · 목
敎曰。慶尙監司軍布代捧狀啓。明日以草記回啓。
정조 2년 · 강
吏曹參判金熤上疏辭職。賜批。
정조 2년 · 목
批以。旣有筵中下敎。本職許遞。
정조 2년 · 강
命使臣。以宗親都尉擬入。
정조 2년 · 강
有政。吏曹參議李秉模進。
정조 2년 · 목
以河恩君垙爲謝恩使。金熤爲副使。李東郁爲書狀。許冥爲居昌府使。
정조 2년 · 목
鞫廳啓言。罪人德泰。加刑至十度。始爲吐實。而以爲。志恒與養父國來。潛相交結。以三四年。而再昨年二月。志恒着布道袍。乘夜騎馬。率二騶從。至矣父家。初更而來。二更而去。若其謀議之說有曰。汝是近侍。伺探大內動靜。通于吾。則吾亦有周旋之事云。故矣父亦以當依所言爲之爲答。此則渠之在傍參聞者。同年三月。矣父夜往志恒家時。渠雖未隨往。其後五月。矣父往復志恒之書札。渠親往傳之。六七月間。志恒連有數三次作書矣父之事。此皆渠之所目覩納供矣。志恒之交通宦侍。伺上動靜。國來之締結武將。暗地綢繆之情節。今已綻露無餘。而竝以徑斃。至於德泰。或在座參聞其謀議。持札往來而傳給之狀。渠旣一一自服。宦侍之交結外朝。自有當律。請結案取招。敎曰。初則抵賴。今始承款。尤甚凶獰。且逆宦國來。昨年罪斃之後。志恒又必問信於渠之謫所。此一款。亦爲加刑推問。
정조 2년 · 강
命罪人孫效忠等定配。李鳳昌等放送。
정조 2년 · 목
敎曰。鞫廳在囚罪人中。罪人孫效忠。今番事外。本以凶孼。又多負犯。而每從惟輕之義。或隱忍不語。或乍配旋釋。又或爲逆宦切族。而罪不過刊出。則渠當含畏縮伏之不暇。而又出於鞫招。到今刑之誅之。無所不可。而姑不承款。復從曠蕩之典。極邊定配。罪人李鳳昌柳仁培沈德一李德成等。俱以逆宦國來之養家切族。昨秋國來罪斃之後。渠輩亦在逐鄕之中。而厥後出沒京裏。不但蹤跡陰秘。國來逆節。疊露於志恒事。則渠輩豈無參聞之理乎。且吹噓應澤。亦出於仁培之手。則可謂一而二。二而一者也。然何必曠日盤問。柳仁培定配。李鳳昌沈德一李德成竝卽爲放送。依前更逐本鄕。罪人蔡百周盧聖益申世輝。俱以幺麼宦寺。名出賊招。則有難白放。而聽言觀貌。放亦無慮。然則用寬典。何妨之有哉。竝令特爲分揀放送。又敎曰。捕廳在囚各人中。罪人志遜。狼藉參謀。爲賊卒徒。而供則以實。人亦少詐。參酌定配。罪人李德杓鄭德㴠孫景完趙命禧金德獜。或以志恒之親嫌。或以志恒之妾父。或以志恒之狎客。凶言則播之。凶謀則與之。凶書則傳之。保渠首領。亦屬寬典。幷令刑曹。絕島發配。罪人魏相最。昨年坐竄之後。又干此獄。則不加刑訊者。惟輕極矣。還發配所。配所則更定他道。罪人朴象鼎崔慶興金致景金昌麗金喆甲李益馨崔雲擧等。其中雖有可恕者。亦多志恒信任之徒。而何必竝謫。特爲放送。皆令今日擧行後草記。又敎曰。捕廳罪人奴一才卜男福伊等。俱是聽志恒之頤指。播凶言於遐陬者。幷令刑曹。絕島爲奴。勿揀赦令。罪人弼海高老味。事件雖異。所坐甚重。亦令刑曹。弼海則遠配。高老味則絕島爲奴。皆令當日擧行後草記。
정조 2년 · 강
重推注書柳孟養鄭東浚。
정조 2년 · 목
敎曰。傳命何等重大之事。而日高下敎。夜深而尙不知入。皆是不善檢飭下隸之致。注書柳孟養鄭東浚爲先從重推考。此後另加嚴飭於注書。
정조 2년 · 강
配罪人孫效忠等三水等邑。
정조 2년 · 목
義禁府啓言。罪人孫效忠三水府極邊定配。柳仁培泗川縣定配押送。罪人李鳳昌沈德一李德成等。出付漢城府。使之依前更逐本鄕之意。請分付。允之。
정조 2년 · 강
秋曹。以罪人奴一才等絕島爲奴啓。
정조 2년 · 목
刑曹啓言。罪人奴一才濟州牧。奴卜男大靜縣。奴福伊羅州牧黑山島。竝絕島爲奴。勿揀赦令。高老味靈巖郡楸子島爲奴。弼海蔚山府遠配。竝卽押送。
정조 2년 · 목
予曰。雖殿試。如非親臨。則當有監試臺諫。而今日慕華館殿試時。政院之初不稟旨。已極疏忽。試所承旨之亦不提稟。尤涉未安。國榮曰。不爲擧行。極涉疏忽矣。予曰。申應顯之以有前例。謂以無前例微稟者。亦甚矇然。近來政院擧行。全不成樣。至於注書。不能檢飭院隸。傳命之除。亦不善擧行。亦可駭矣。國榮曰。事事做錯。尤切惶悶矣。予曰。使行拜表。以何日爲定乎。國榮曰。當從速發程矣。予曰。發行日子促迫。治行似窘速矣。國榮曰。方物等節。尤多窘急矣。
정조 2년 · 강
以洪檢吳載紹爲承旨。
정조 2년 · 목
敎曰。承旨有闕代。行副司直洪檢吳載紹。除授牌招察任。
정조 2년 · 강
召見下直守令于煕政堂。廣州府尹李明中。龍仁縣令柳翼星。
정조 2년 · 목
予曰。守令進前。明中等以次進。予詢職姓名履歷。
정조 2년 · 강
許施嶺南軍布代捧之請。
정조 2년 · 목
備邊司啓言。觀此慶尙監司李在簡狀啓。則以爲。道內綿凶孔慘。三軍門及各衙門所納身布身貢。勿以參半爲拘。錢木間隨所納捧上事。令廟堂稟旨分付爲請矣。依狀請許施。以紓一分民力之意。請分付。允之。
정조 2년 · 강
右議政鄭弘淳上箚。避嫌乞勘。賜批。
정조 2년 · 목
箚略曰。卽伏見傳敎下者。有試所承旨遞差之命。夫科試之有臺監。所以重其事也。當備而不備。則宜不得設場。而臣昏不省察。未能逆言提稟。矇然擧行。疏謬做錯。臣實爲者。何敢只接於承宣。而獨自晏然乎。乞勘臣不職之罪。批以。命官則主試而已。卿其安心勿辭。卽爲進去。
정조 2년 · 강
命罪人趙命禧等分配。
정조 2년 · 목
刑曹啓言。罪人志遜漆原縣定配。李德杓珍島郡金甲島。鄭德㴠南桃島。孫景完旌義縣。趙命禧珍島郡。金德獜順天府防踏。竝絕島發配。康津縣薪智島定配罪人魏相最。巨濟府更定配所。卽爲押送。敎以。趙命禧金德獜。大靜濟州分配。
정조 2년 · 강
詣 璿源殿行茶禮。
정조 2년 · 목
具翼善冠袞龍袍。自內詣 璿源殿行茶禮。諸臣隨入行四拜禮訖。還內。
정조 2년 · 목
予曰。遙想昔年獻觴之時。纔過茶禮。悲慕益切罔極。國榮曰。臣等不勝悲感矣。予曰。各軍門與各衙門所納價布。旣以代錢捧納。可以稍紓民憂矣。國榮曰。今此代捧。實多蒙惠矣。
정조 2년 · 강
命挾輦軍技藝試取。
정조 2년 · 목
敎曰。挾輦軍技藝。自命官所仍爲試取事分付。
정조 2년 · 목
敎曰。已過多日。訓將退去。捉虎則另加嚴飭。期於捉納。
정조 2년 · 강
命謝恩使行中員役。減數帶去。
정조 2년 · 목
備局啓言。今番謝恩使行期急廹。行中員役。減數帶去。京盤纏許給之意。請分付該廳。允之。
정조 2년 · 강
遣承旨。詣 宗廟　景慕宮。奉審摘奸。
정조 2년 · 목
予曰。今番觀武才賞木。意謂多用矣。入格之數極尠。布木當少入矣。國榮曰。卽今入格數計之。容入不過數三百同。實爲太小矣。予曰。除初試人。十七日可以畢試乎。國榮曰。似當優爲之矣。予曰。平安道分等狀啓。已爲入來。而諸道則尙無一處來者。甚可怪也。國榮曰。道臣發廵。差有早晚。故災邑想未盡爲看審。致此遲延矣。予曰。見吏判疏。則以母病陳懇。甚惻怛。欲體諒則姑難暫捨。欲靳許則有妨情私。良可悶也。予曰。念其至情。一味不許。亦涉矜惻。姑遂其志。不害爲美事。國榮曰。惟在自上處分矣。予曰。政院。以學敎授之當等學製不爲設行。一竝捧傳旨以入。而今則玉堂謂有情勢。方此引嫌。似不卽擧行矣。國榮曰。諸玉堂方撕捱。不可猝然設行矣。
정조 2년 · 강
吏曹判書金鍾秀疏陳母病乞遞。賜批許之。
정조 2년 · 목
批以。所辭若此。卿之銓任。今姑許遞。
정조 2년 · 강
遞中學敎授沈念祖。南學敎授鄭志儉。
정조 2년 · 목
政院啓言。兼東學敎授沈豊之當等學製。限內不爲設行。依例禁推傳旨捧入。敎以。旣在問郞。則與無端不爲有異。原傳旨姑爲分揀。傳旨未下他敎授。本職竝許遞。仍令該曹。口傳付軍職。與此敎授。使之卽爲擧行。
정조 2년 · 강
命觀武才時。時原任大臣宗宰入侍。依例爲之。
정조 2년 · 목
予曰。卽見問安使狀啓。則遇大風雨。涉水之際。人命渰死。馬匹漂失云。極爲驚慘。國榮曰。人命之渰死。極是慘切矣。予曰。慕華館殿試。今日內可以畢試云乎。國榮曰。技藝之人。尙餘七百餘人。若試各技。今日內似難畢試矣。予曰。謝恩使拜表。何至今不爲擇定乎。國榮曰。聞大臣言。則待北京咨文出來。欲爲定日云。故禮曹姑未擇日矣。予曰。問安使今已渡江云。令撥馬。咨文先爲謄報持來好矣。
정조 2년 · 목
予曰。故奉朝賀南有容有子乎。領議政金尙喆曰。有之矣。予曰。予自三四歲時。受學於奉朝賀。所得甚大。且日前得見詩文之尙未刊出。不覺念舊愴深。其子年雖未滿。許令蔭仕則似好矣。尙喆曰。聖敎誠好矣。予曰。觀武才時。宗臣文臣帿箭貫革擧案追到者。亦爲許捧。
정조 2년 · 강
削承文博士沈埉職。
정조 2년 · 목
領議政金尙喆啓言。今番謁 聖及庭試兩科後當分館。而上博士沈埉。謂有情勢。終不會圈。沈埉削職。以其次官擧行之意。請分付。從之。
정조 2년 · 강
遞謝恩書狀官李東郁。
정조 2년 · 목
領議政金尙喆。以東郁有八耋老母。啓請許遞也。
정조 2년 · 강
命宿衛所劃給關西木減半之代。地部木取用。
정조 2년 · 목
領議政金尙喆啓言。宿衛所向來劃給關西木減半之代。姑無他推移之處。地部木一百同。使之取用。而此爲宿衛將士目下接濟之需。則事體自別。雖有此區劃。日後他軍門。決不當援此爲例。請一切嚴防。從之。
정조 2년 · 강
命關西恤典題給還上停捧。考例施行。
정조 2년 · 목
領議政金尙喆啓言。平安監司洪樂純狀啓以爲。昌城等九邑人物渰死爲十七名。順川等四邑虎囕爲六名。寧遠郡民家漂失爲十二戶矣。渰死囕死人等恤典題給。漂失之類。當年條還上停捧。已有其例。請令廟堂稟旨分付矣。恤典題給還上停捧。考例施行之意。請分付。從之。
정조 2년 · 강
命三道謝表。令槐院撰出。方物該曹磨鍊。
정조 2년 · 목
領議政金尙喆啓言。謝恩使今已差出。而所齎去表文方物。當爲稟定。而今番使臣。則雖不賜宴。別有引見賜茶之擧。至於驅人等招入闕庭。亦有別施賞銀之事。此係格外特恩。使臣賜茶與驅人賞銀兩事。合爲無方物一謝恩矣。此三道謝表。令槐院撰出。方物亦令該曹磨鍊之意。請分付。從之。
정조 2년 · 강
許施關西災實分等還穀代捧之請。
정조 2년 · 목
領議政金尙喆啓言。此平安監司洪樂性災實分等狀啓也。寧遠等七邑置之尤甚。平壤等二十五邑置之之次。江西等十邑置之稍實。仍以爲。被災尤甚處賑救之政。自營邑別加區劃。而還穀中黍粟禾穀。實難本色準捧。尤甚邑折半。稍實之次邑三分一。以相當穀代捧。推奴徵債。限明秋防塞事。請令廟堂稟旨分付矣。分等還穀代捧。亦依所請擧行。推奴徵債。限明秋防塞事。請分付。從之。
정조 2년 · 강
飭萊府公貿物種稽納之弊。
정조 2년 · 목
戶曹判書具允鈺啓言。公貿物種逾年稽納之弊。去而益甚。故自臣曹前後關飭。不啻屢次。而今至三年。無所捧出。其中生銅。乃是貢人弓角進排之價也。丙申以後。迄無一稱之出來者。故貢人輩公私負債。至於累萬兩之多。近日來訴。誠甚可矜。臣曹則惟有責納於萊府外無他道。當該任譯爲先從重科治。三年未納之物種。一時督出畢納之意。請申飭萊府。敎以。豈可申飭而止哉。皆是任譯輩不謹責納之致。限歲前雖一年條。若不徵納。則前後任譯當嚴繩。以此各別嚴飭。雖以萊府言之。難免不善檢督之罪。亦以此意分付。
정조 2년 · 강
命觀武才後。三營勸武試取。
정조 2년 · 목
敎曰。今番初試。意謂入格。今聞禁將之言。三營勸武。無一入格者云。至於勸武之科。雖非觀武才。或多特設之時。其在激勵。合有弛張之道。觀武才畢試後。三營勸武。當試取。以此分付。又敎曰。扈輦隊。今番亦爲除初試。令兵判鳥銃一廵試取。
정조 2년 · 강
命再明日觀武才時。環衛作門。宿衛所管入直軍兵排立。
정조 2년 · 목
敎曰。再明日春塘臺觀武才時。環衛作門。一依甲寅以前例。磨鍊節目。而軍兵則宿衛所管入直軍兵。量宜除出排立事分付。
정조 2년 · 강
命宗臣文臣二品以上。待下批應射。
정조 2년 · 목
敎曰。觀武才時。宗臣文臣帿箭貫革。旣捧擧案。而帿布則亦爲依例。承史玉堂贊儀引儀全數擧案。宗臣文臣二品以上。自政院書啓。待下批應射事分付。
정조 2년 · 목
敎曰。勢難强迫。學敎授沈念祖鄭志儉改差。今日政。以在京無故人差出。學製其令限內設行。
정조 2년 · 강
改差謝恩副使金熤。
정조 2년 · 목
敎曰。謝恩副使金熤。聞有難强之情理云。雖非此人。豈患無人。改差。
정조 2년 · 강
遞刑曹判書鄭光漢。
정조 2년 · 목
敎曰。詞訟劇地。堂上不可不備。呈辭判書許遞。
정조 2년 · 강
莊陵奉審。命明年擧行。
정조 2년 · 목
禮曹。以 莊陵奉審。今年當次。本曹堂上一員進去啓稟。敎以。本道今年年事。廚傳之弊。不可不顧。待明年擧行。
정조 2년 · 강
命故奉朝賀南有容詩文。令芸館印給。遣承旨致祭。
정조 2년 · 목
敎曰。故奉朝賀南有容。非特甘盤。予自學語時。受學于此重臣。聞其子年長。特爲召見。念舊愴深。其詩文尙未刊出云。此則當令芸館印給。而本家遣承旨致祭。貞敬夫人。則衣資食物。令該曹從厚題給。亦令禮官使之存問。
정조 2년 · 강
命再明日觀武才時。宿衛大將都領三營標下侍衛。
정조 2년 · 목
敎曰。再明日春塘臺觀武才時。環衛作門事。兵判旣承筵敎。當依甲寅例磨鍊。而以宿衛所管內外三營入直軍擧行。與本所大將相議。量宜除出。分把擧行。而宿衛大將都領三營標下侍衛之意。亦爲分付。
정조 2년 · 강
命侍從罷散人。一竝敍用。
정조 2년 · 강
召見儒生南公轍于誠正閣。
정조 2년 · 목
敎曰。故奉朝賀南有容子來待。予曰。年爲幾歲乎。公轍曰。十九歲矣。予曰。今日召見。實出於舊念之意。聞奉朝賀文字。尙未刊出云。故方欲自芸閣印給。中草入送政院可也。
정조 2년 · 강
前司直鄭履煥上疏自列。踏啓字。
정조 2년 · 목
疏略曰。臣假息田廬。仰感俯慙。孼由己作。何所控訴。而向當賊勢鴟張。國事岌嶪之日。臣竊抱憂憤。不欲與賊俱生。而彼龜柱。臣旣素與相識。豈料其包藏逆心。至如彼之極哉。罪悔弸中。寢夢猶愕。及今鞫獄。兩賊所引根抵窩窟。歸於龜柱。而後翼凶疏之中。亦嘗攛綴臣名。以爲口實。則思之及此。尤不覺渾體之俱靑也。蓋臣之知人不明。取友不端。此罪擢髮而不可贖矣。情窮勢急。計無所出。謹此席稿私次。露章自列。乞命有司。勘臣罪負。
정조 2년 · 목
以洪樂純爲吏曹判書。南鶴聞爲副修撰。洪樂命爲刑曹判書。尹坊爲副使。鄭宇淳爲書狀。林濬浩爲果川縣監。
정조 2년 · 강
命奴丁金等。卽其地爲奴。勿揀赦典。
정조 2년 · 목
刑曹啓言。依筵稟。各嚴刑一次後。奴丁金草溪郡。奴八龍安義縣。竝爲奴定配。卽爲押送。敎以。何必定配乎。卽其地爲奴。勿揀赦典。又啓言。三嘉居成光夏。擊錚於衛外。而取考原情。則文不接續。語無倫脊。非常性之所爲。且係四件之外。自臣曹請嚴刑充軍。敎以。勿爲刑推。充軍。
정조 2년 · 강
命武所命官。領議政爲之。
정조 2년 · 목
予曰。箕伯將入來。非但朝廷之有益。於卿亦有相依者。是可幸也。國榮曰。還朝有期。臣實多幸矣。予曰。南有容私集入來乎。國榮曰。俄者入來矣。予曰。予自學語時。專賴於此人。故思其人。自多愴感之意。且其文集。亦多可觀處。若終始泯沒。則甚爲可惜。故欲爲印頒。特命入送矣。國榮曰。昨日傳敎。可謂特恩。死者有知。必感泣於九原矣。予曰。見其子。爲人甚嘉尙矣。國榮曰。存問其夫人。亦是曠絕之恩矣。予曰。昨日勸武試取之敎。渠輩亦或聳動乎。國榮曰。今此試取之下敎。誠出於意慮之外。今方踴躍矣。予曰。事係激勵。故有是敎矣。國榮曰。親臨觀武才規矩單子點下。然後各軍門擧案。當爲修整矣。予曰。今日當點下矣。
정조 2년 · 강
命觀武才時。各軍門從事官。除初試應射。
정조 2년 · 목
敎曰。明日觀武才時。各軍門從事官。亦爲除初試應射事分付。又敎曰。宗宰受點人中。在外人員催促上來。又敎曰。京畿都事。今番觀武才時。柳葉箭帿箭帿布亦爲擧案。
정조 2년 · 강
召見平安兵使金相玉于誠正閣。
정조 2년 · 목
予曰。西藩關防甚重。任卿意有在焉。下往後懋哉懋哉。毋負朝家寄付之意。
정조 2년 · 강
命觀武才時。鳥銃分三所試取。
정조 2년 · 목
敎曰。明日觀武才時。鳥銃臺上丹楓亭隅中日廳。當分三所試取。貫革錚鼓。隨其容設地形。預爲整齊。監的官員亦令量宜差出。俾無窘速之弊事。卽爲分付。
정조 2년 · 강
命頒賞後單子啓下。分付各軍門。
정조 2년 · 목
敎曰。名以賞格。則戶兵曹雖疋綿同布。莫不以實入數頒賞後。單子啓下。而軍門無此例。此後單子啓下。如戶兵之例事。分付各軍門。
정조 2년 · 강
命試記誤書姓名。頒賞前付標啓下。
정조 2년 · 목
敎曰。命官殿試時。步軍各技。事當每一技修整試記。而觀此試記。一技入格。分書數張。有若度榜書出者然。不特考閱之雜亂。頒賞之時。必多紛拏。已啓下者。分類作軸。頒賞日待令。未試軍兵等。此後每一技畢試後。修整於一張事。申飭該曹。今番慕華館試取。日子恢恢。文書修整。亦無窘急之事。則名姓誤書。極爲夥然。以此試記。許多武士軍兵之呼。不可勝數。以此以彼。難免不察之失。兵房承旨從重推考。更考成册。誤書姓名。頒賞前付標啓下。
정조 2년 · 강
許施海西軍布代捧之請。
정조 2년 · 목
備局啓言。黃海監司徐有寧軍布代捧狀啓草記回啓事。旣承下敎矣。本道綿農。旣如是告歉。則京司需用。雖甚可悶。窮民形勢。不可不念。各樣身布及選武布。限明秋純錢代捧事。請依狀請施行。允之。
정조 2년 · 강
御春塘臺。行文臣庭試觀武才。文試官徐命善仁陽君李景祐。洪國榮金熤李性源李普行徐有寧。武試官金尙喆李徽之洪國榮李邦一李儒敬申大偀崔秉敎。
정조 2년 · 목
具翼善冠袞龍袍。乘輿出協陽門。入靑陽門。詣春塘臺殿座。試官率擧子行禮訖。命擧子射放。分中日廳丹楓亭試放。而春塘臺七貫革立之。丹楓亭五貫革之。中日廳六貫革立之。武所試官亦分所進去。命文所試官金熤李性源進前。予命書二十韻律詩惟嶽降神訖。命懸題。予曰。今日射放。必多奸弊。諸試官各別察飭之意。分付兩所。予曰。東西班侍衛一時供空。極爲駭然。兵曹摠府堂上一竝罷職。西班宗宰從重推考。予曰。文所試官入侍。命善等進。考劵。取姜世晃吳載紹二人。予曰。勸武軍官試取。以二十五日退定。予曰。雖分三所。難於一兩日畢試矣。命善曰。旣已三處分所。明日則似可了當矣。予曰。日色已暮。試官及擧子軍兵退去。明朝待令。予曰。中日廳試所攔後軍及作隊前疊役軍宿衛所標下軍鳥銃試取。仍乘輿入協陽門還內。
정조 2년 · 강
以李性源爲兵曹參判。李坤具明謙爲副摠管。口傳也。
정조 2년 · 목
予曰。今日應試人。計其元數。則亦甚夥然。若不分所。四五日內。似不得畢試。放砲則丹楓亭隅。中日廳。分排放試好矣。國榮曰。事甚便好矣。予曰。文臣當坐何處乎。國榮曰。薑田頭足可容入矣。予曰。技藝亦難一處爲之。亦有分排變通之道乎。國榮曰。觀勢爲之好矣。
정조 2년 · 강
御春塘臺。行觀武才。試官金尙喆李徽之洪國榮李邦一李儒敬申大偀崔秉敎。
정조 2년 · 목
具翼善冠袞龍袍。乘輿出協陽門。詣春塘臺陞座。命試官依昨日分所進去。予曰。試官不可不加差矣。尙喆曰。若不加差。則明日內。似難畢試矣。予曰。禮曹判書金華鎭試官加差。予曰。新除授兵曹堂上牌招入侍。予曰。分六所然後。明日可以畢試。試官分排六所。各別射放之意分付。尙喆曰。明日則似當早畢矣。予曰。明日則畢試後可以頒賞矣。予曰。吏曹正郞沈豊之武所試官差下。予曰。御前前排訓鍊都監攔後軍。訓將率領試取。御營廳攔後軍。御將率領試取。予曰。局別將各軍門別將千摠騎士將把摠哨官。中日廳片箭試取。予曰。訓鍊大將具善復。都摠經歷趙升鉉金魯行。御營大將李國賢。都摠都事李殷保。訓鍊副正洪志浩。試官差下。乘輿入協陽門還內。
정조 2년 · 강
以金鍾秀爲平安監司。備薦也。
정조 2년 · 목
具翼善冠袞龍袍。乘輿出協陽門。詣春塘臺陞座。予曰帿箭貫革應射。承史次宗宰次玉堂次贊儀引儀。以次入射。尙喆曰。拜表日子不遠。而副使尙在罷職中。故敢達矣。敎曰。今聞大臣所奏。副使未及敍用。拜表日子。不得推擇云。不過一時飭勵。再昨日處分摠府兵曹堂上。一幷敍用。口傳付軍職。予曰。今已畢試。當爲頒賞矣。仍命分四處頒賞。柳葉箭五中四中。直赴殿試。參下陞六。參上加資。三中五分。三中四分。直赴殿試。參下陞六。參上右職。無職者邊將除授。駕前駕後邊將除授。各軍門哨官相當職除授。邊三中直赴會試。出身以上熟馬賜給。貫二中半熟馬賜給。貫邊邊二中兒馬賜給。片箭邊三中貫二中。直赴殿試。參上加資。參下陞六。貫邊邊二中直赴會試。參上右職。參下陞六。貫一中弓矢賜給。邊一中上弦弓賜給。騎蒭五中四中直赴殿試。參上加資。參下陞六。三中直赴殿試。出身熟馬賜給。堂下加資。堂上承傳有薦右職。二中半熟馬賜給。一中兒馬賜給。鳥銃貫一中邊二中直赴殿試。邊三中木六疋。貫二中木五疋。貫邊各一中木四疋。邊二中木四疋。貫一中木三疋。邊一中木二疋。馬上才馬上月刀騎槍交戰超等八疋。上上五疋。上中四疋。上下三疋。雙馬上才超等八疋。上上六疋。上中四疋。上下三疋。步軍各技超等六疋。上上四疋。上中三疋。上下二疋。鞭蒭六中四疋。五中三疋。靑龍刀能用熟馬帖賜給。運用半熟馬帖賜給。能擧兒馬帖賜給。半擧上弦弓賜給。賞格時。戶曹木五十五同二十疋。兵曹木十同十四疋。布一同。御營廳木十同十九疋。守禦廳木二十二疋。摠戎廳木一同二十九疋。軍器寺上弦弓一百六十六張。不粧弓二百七十張。長箭二十一部。片箭二十一部。筒兒二十一介。箭竹十九部。司僕寺面結馬四匹。馬帖四百七十三張。頒賞訖。尙喆等曰。今番觀武才。可謂平均受賞。別無疊受。且賞格數爻。亦不至太過矣。予曰。果然矣。卿等連日爲勞。今已畢試。退休宜矣。仍乘輿入協陽門還內。
정조 2년 · 강
行文臣庭試科次于春塘臺。
정조 2년 · 목
敎曰。觀武才對擧文臣庭試。居首僉知中樞府事姜世晃加資。之次副司直吳載紹半熟馬一匹賜給。
정조 2년 · 목
以金熤爲刑曹參判。李壽勛爲驪州牧使。尹羲厚爲永平郡守。
정조 2년 · 목
予曰。昨日守摠軍兵賞賜盡爲之乎。國榮曰。盡爲頒賜云矣。予曰。閱武時擧行節次。昨日若不習儀。則臨時必多做錯矣。國榮曰。昨日習儀後。略知向方。明日則似無眩於擧行之事矣。予曰。明日出宮時。當用軍令乎。國榮曰。此雖軍行。動駕出宮。事體重大。不當用運令矣。予曰。然則駐蹕所用軍令則好矣。國榮曰。此則無妨矣。
정조 2년 · 강
召見京畿監司鄭尙淳于誠正閣。
정조 2년 · 목
予曰。今番廵審之路。穡事何如。尙淳曰。以大體言之。不至大歉矣。予曰。無設賑之邑乎。尙淳曰。姑無設賑處矣。予曰。京畿尤甚邑。爲幾邑乎。尙淳曰。加平永平抱川略干邑矣。予曰。尤甚邑接濟之道。卿須思得好道理。從長稟處也。
정조 2년 · 강
命中營大將。特敎除拜。
정조 2년 · 목
敎曰。中營非爲五營之中營。而營處將臺之中。宣布命令焉。蓋自上不欲躬自號令也。單營之。故號曰中營。本營大將。有特敎。始得拜焉。卽古五衛之大將。六師之元戎也。所以承臺上之號令。接臺下之節度者。若無特敎。非自下所敢稟旨除拜之任也。恐或兵曹之引而援例。有此下敎。其令知悉。
정조 2년 · 강
命大閱時。雲寶劍及百官壇下下馬。侍衛壇上整待。
정조 2년 · 목
敎曰。明日大閱入軍門時。依古例。雲寶劍以上駕前侍衛及駕後百官。從轅門傍。逶迤到壇下下馬。侍衛則壇上預爲整待事分付。
정조 2년 · 강
命今番犒饋時。斥堠伏兵勿爲磨鍊。
정조 2년 · 강
命罪人志恒摘奸之道。各別分付。
정조 2년 · 목
敎曰。罪人志恒。本以跋扈之物。在囚旣久。且値動駕。不無疏虞之慮。當有摘奸之道。若或現發。則當該入直都事。當從重嚴處。以此招致當直都事。各別分付。
정조 2년 · 강
命犒饋時儀節。依大閱例擧行。
정조 2년 · 목
禮曹啓言。初三日親臨慕華館洗馬臺犒饋時。儀節當爲磨鍊。而曾前慕華館動駕時。自上戎服。百官從上服。堂下官靑天翼。無揷羽之節。或有自上袞龍袍。百官黑團領之例矣。今番則旣以大閱後犒饋動駕事。當以大閱時服色擧行。而不敢循例磨鍊。何以爲之。敎以。依大閱例擧行。
정조 2년 · 강
給公州牧渰燒戶恤典。
정조 2년 · 목
洪忠監司李命植。以公州牧束伍李先才等渰燒死馳啓。敎以。令本道恤典擧行。
정조 2년 · 목
國榮曰。今番賞賜。戶曹木所入。不過六十餘同。以初所料。極爲尠小矣。予曰。然矣。今番賞木所入。大異所料。蓋因入格之少也。規矩或不無過雋之慮乎。國榮曰。軍兵多日勞苦。不能盡其才。故入格不得多出云矣。予曰。許多技藝之三日內收殺。誠爲神速矣。予曰。今番武藝別監受賞甚均云。此專是卿用力之效也。國榮曰。今番無一人不受者云。甚幸矣。予曰。今番邊將承傳。善爲區處矣。國榮曰。卽地區處。此爲激勸之一道矣。
정조 2년 · 강
罷大司憲徐有隣。司諫朴天衡。持平鄭淵淳職。
정조 2년 · 목
持平柳誼。正言安廷玹啓言。大司憲徐有隣。司諫朴天衡。持平鄭淵淳。以臣等。以鄭妻必誅之義。相率伏閤矣。及伏承備忘下者。以只論鄭妻。不及龜柱。誨責備至。聖敎之下。大覺其失。其敢冒據於臺次乎。竝引嫌而退。懲討俱急。一請一否。雖擬繼發。奈乖臺體。請大司憲徐有隣。司諫朴天衡。持平鄭淵淳罷職。從之。
정조 2년 · 강
命宿衛所書吏施賞。
정조 2년 · 목
敎曰。今番觀武才。宿衛所管許多將校軍兵等。凡干擧行善爲之。本所書吏。令戶曹從厚施賞。
정조 2년 · 강
命京軍門操鍊特停。
정조 2년 · 목
敎曰。近來連爲勞軍。才行大閱。隆冬前京軍門操鍊。特爲停操。
정조 2년 · 강
命秋曹囚罪人李千奉等。嚴刑得情。
정조 2년 · 목
刑曹。以殺獄罪人李千奉李光默。僞造御寶罪人金奉鎭。竝請加刑。敎以。各別嚴刑得情。
정조 2년 · 목
予曰。問安使何日入來云乎。國榮曰。明朝復命云矣。予曰。渡江屬耳。而明日入來。可謂神速矣。國榮曰。明日誕日。故當趁問安入來矣。予曰。欽恤典則頒行後。意謂刑具盡爲釐正矣。卽見申應周書啓。則嶺營及萊府。初不改易。因舊用之。其他守令鎭營。間或依舊云。此何法紀。監營如此。守令何足責乎。國榮曰。嶺營之尙不改易。事甚稽忽矣。予曰。守令則有難盡罪。而道臣萊伯。不可不處分矣。
정조 2년 · 강
命試官金華鎭推考。武士朴文彩直赴勿施。
정조 2년 · 목
敎曰。科試體重。而訓國別武士朴文彩。騎蒭三中。當爲直赴。而此是以分所試取。試册或錄或不錄。致有遺漏之擧。試官金華鎭推考。參試官崔秉敎。果已載錄着名云。勿論。當該入門官拿處。以此以彼。不可追後賜第。別武士朴文彩。直赴勿施事分付。
정조 2년 · 강
罷慶尙前監司李性源。東萊前府使林鼎遠職。
정조 2년 · 목
敎曰。昨冬欽恤典則之頒。卽欲修 先王之舊典。而恤小民之枉受也。近來朝令。在下者每多泛視。故特遣宣傳官。抽栍摘奸者此也。今覽書啓。雖小邑殘鎭。多卽釐正。而至於嶺營藩閫也。萊府邊門也。初不致意。非但尺度舛誤。亦不刻誌。此豈宣化承敎。惟恐不及之義乎。可謂駭然之甚者。慶尙前監司李性源。東萊前府使林鼎遠。爲先罷職。其餘大邱尙州忠州等鎭營。其所故犯。亦如嶺營萊府。俱皆不準式不刻誌。渠以幺麼武弁。安敢不奉朝令。至於此甚。況職在治盜。恣意用棍。尤涉痛駭。當該營將。一竝削職。此皆栍邑中現發者。又若此外守令。爲念迎送。姑不下敎。如有未及釐正處。卽爲修整。俾勿犯科事。自備局更爲嚴飭諸道。
정조 2년 · 강
以李鎭衡爲兵曹參判。吳載紹爲承旨。竝中批也。
정조 2년 · 목
敎曰。行右承旨李鎭衡。兵曹參判除授。牌招入直。又敎曰。行副司直吳載紹。承旨除授。新除授承旨。待下批牌招察任。
정조 2년 · 목
政院。以義弼在外。合有變通啓稟。敎以。大司成許遞。今日政差出。
정조 2년 · 강
獻納金東淵上疏懲討。賜批。
정조 2년 · 목
疏略曰。向叨見職。爲急歸護之行。未效懲討之義。果然申熤勘律之請。尹冕東聲討之論。後先迭發。殆若專指臣一身者然。乞諒臣必辭之義。遞臣難冒之職。臣方請譴之不暇。而憂憤交中。敢此附陳焉。噫。誓不欲一日俱生者。鄭妻也龜柱也。前年有能範吉之凶。尙靳龜柱之正刑。而今年有量翼★(金+奕)之逆。亂逆層生。至於志恒而極矣。向日玉署聯名陳箚。聖批有曰。內鄭妻外龜柱。夫鄭妻龜柱之外內逞凶。爲諸賊窩窟根抵者。殿下旣知之矣。而容貸如舊。旣言之矣。而因循如舊。求之古今。寧有是哉。第於末端下敎中。承望二字。竊不能無憾焉。爲三司者。惟當一辭兩討。準請後已。當發不發。宜有追正之論。可言則言。亦何承望之有。備忘中承望二字。特命還收焉。德泰直招之後。尙遲肆市之典。臣謂亟令捧結案正法可也。批以。所陳當留意。向日備忘中云云。此實際語也。初不竝請。因上敎發啓。則不幾近於承望乎。伊時下敎。實出於慮遠之意。爾其勿辭察職。
정조 2년 · 강
大司諫洪秉纘上疏懲討。仍請三司諸臣譴罷。賜批。
정조 2년 · 목
疏略曰。噫嘻。比年以來。惡逆之變。胡至此極。爲諸賊之窩窟根抵。國人之所同讎。而任其偃息於輦穀之下。一向容置於海島之中者。有國以來。所未聞也。伏願竝允三司之請。且今志恒之逆。狼藉於諸囚之招。彰露於鞫庭之對。雖其凶獰。抵賴徑斃。王法未加。而念其支屬。尙在京輦。實有未形之憂。若其德泰妖豎。旣已承款。旋則致斃。未正邦憲。此已失刑之恨。而干連諸賊。惟當益加窮覈。酌處先下。曠蕩太過。如是而禍亂凶逆。何以憚戢乎。臣謂志恒諸子。亟命絕島散配。諸罪人更加嚴鞫。斷不可已也。臣於日前伏閤事。竊有所慨然者。惟彼三司之臣。徒知故常之例。不思竝討之義。一論一否。終歸稽忽。多損臺體。有難仍置。臣謂伏閤諸臣。竝譴罷之典宜矣。批以。所陳當留意。尾陳事。當更啇處。三司罷職事依施。爾其勿辭察職。
정조 2년 · 강
平安監司金鍾秀疏辭新除藩任。賜例批。
정조 2년 · 강
命動駕時。行在晝停宿所環衛。令三軍門稟處。
정조 2년 · 목
備局啓言。夜下傳敎。尹冕東回啓以草記爲之事命下矣。至於每當動駕時。行在晝停宿所入幕次後環衛軍兵。雖有應扈之數。猶不無宿衛疏虞之慮。前後廂結陣中。除出三軍門各一百名。一體環衛。似無掣礙相妨之慮。令各軍門將臣。請稟旨處之。允之。
정조 2년 · 강
罷拿全羅左水使權栻。
정조 2년 · 목
敎曰。以湖南戰船事。才已處分水使。且命嚴飭。則觀此全羅左水使權栻狀啓。又有許多船燒燼之事。而至若戰船。又與防船汲水船等船大異。則其所失火。至於此多。況水中之船。不能救火。則其餘戎務。尙何足言。目今外邑。戎政疏虞。況於飭敎申勤之下。有此不善檢飭之事。該水使不可尋常勘處。全羅左水使權栻罷職。拿問定罪。
정조 2년 · 강
有政。吏曹參議李秉模兵曹判書李徽之參判李鎭衡。
정조 2년 · 목
敎曰。全羅左水使罷職之代。今日政差出。不多日內辭朝。又敎曰。永宗僉使。今日政差出。一兩日內辭朝。○以李坤爲大司憲。沈命德爲司諫。李昌漢爲掌令。宋銓爲持平。韓晚裕爲正言。孫相龍爲富平府使。李成玉爲天安郡守。李義翊爲大司成。李漢昌爲副摠管。李文爀爲全羅左水使。李仁秀爲永宗僉使。
정조 2년 · 강
命明日開門。勿爲差早。
정조 2년 · 강
遣承旨。詣 景慕宮奉審。
정조 2년 · 목
敎曰。 璿源殿當自內展拜。禮房承旨馳詣 景慕宮奉審以來。
정조 2년 · 목
予曰。以使名事。昨已言之。而予意則陳賀及謝恩表。各製一本賚去。似甚便好。使行先文若書使名。則亦爲掣礙矣。國榮曰。先文只抵義州而止。不使彼國知之。似無掣礙之端矣。予曰。癸亥年必有前例。皇帝還都後。有陳賀與否。禮房承旨考承文院謄錄以待事。注書出去分付。國榮曰。臣意則我國之先稱陳賀者。終涉如何矣。予曰。當更問於大臣。考見謄錄決定好矣。國榮曰。全羅水營戰船之失火。誠甚可怪矣。船隻繫置於水還人跡不到處。則一時灰燼。此亦變怪矣。予曰。莫重戰船。不勤檢飭。致此失火。該水使已爲處分。而其在慮後之道。拿問後不可不嚴處矣。
정조 2년 · 강
命再明日次對。進定於明日。
정조 2년 · 목
予曰。今日次對。以使事將收議。而予意則賀表一本。必爲製送。然後可免狼狽矣。國榮曰。從便爲之無妨矣。予曰。近日 實錄幾何爲之云乎。國榮曰。連爲着實爲之。而尙無多數爲之者矣。
정조 2년 · 강
行次對于煕政堂。召見下直守令。忠州營將鄭格。尙州營將邊聖和。端川府使金相勳。富平府使孫相龍。居昌府使許炅。金海府使李喆運。永宗僉使李仁秀。昆陽郡守李尙履。三嘉縣監申暿。長連縣監金省身。